User:Tpilic1

Pilić Prezime splitske obitelji iz Velog Varoša, koja se u Split doselila neposredno prije Kandijskog rata, u splitskim se maticama prvi put susreće 1644. godine. Kako se u početnim javljanjima u splitskim maticama na spominje podrijetlo, prisliljeni smo ga tražiti analizom prezimena okolnog područja. Kako ih u splitskoj okolici (Kaštela, Čiovo, Šolta, Poljica) nalazimo u 16. i 17. stoljeću isključivo u Kaštel Starom, smatramo dopuštenim iznijeti ovo mjesto kao njihovo moguće ishodište. Pilići su od dolaska u Split naseljeni u Velom Varošu, gdje 1750. godine nalazimo tri obitelji. Godine 1832. u Splitu živi 13 članova obitelji, tada isključivo težačke orijentacije. U drugoj polovici 19. stoljeća, uz težake nalazimo i obrtnike, pomorca i činovnike, pri čemu je jedan od poticaja diversifikacije bilo povećanje brojnosti obitelji. Pilići posjeduju 14.388 m2 zemlje na području Dračevca, Kmana, Glavičina i Velog Varoša. Pri čemu su od Tomića kupili 3604 m2, dok su Kaliternama prodali 2910 m2. Kao koloni obrađuju 48.111 m2 na predjelu Sv. Lovre, Gripa, Ispod Kile, Mostina, Visoke, Pijata, Glavičina, Spinuta, Meja, Sustipana, pri čemu su od obitelji Andreis i Tomić kupili 10.407 m2 kolonatskog prava. Obitelj uživa prosječan prihod po glavi sa 3574 m2, što je iznad prosjeka težačkih obitelji. I iz ovog primjera je vidljivo da su bolje stojeće težačke obitelji kasnije išli u diversifikaciju zanimanja. Ne dovodeći u pitanje i druge poticaje za promjenu zanimanja, moguće je konstatirati da je u ono vrijeme materijalni najčešće bio na prvome mjestu.